વડાપ્રધાન નરેન્દ્ર મોદીનું બાળપણ જ્યાં વિત્યું તે વડનગરની બ્રાહ્મણશેરીના વડાપ્રધાનના મકાનની પાછળના ભાગમાં આવેલ ગલીમાંથી પુરાતત્વ વિભાગને ઈંટોથી બનેલી એક શેરી મળી છે. આ ગલી સોલંકી કાળથી પણ જુની હોવાના પુરાવા પુરાતત્વ વિભાગને મળ્યા છે. આ એ જ જગ્યા છે જ્યાં વડાપ્રધાન તેમના બાળપણમાં રમતા હતા. આ બાબતે પુરાતત્વ વિભાગનું એવું માનવું છે કે હાલ જે ખોદકામ થયું તે પ્રમાણે હજુ અનેક અૈતિહાસિક પુરાવા મળશે. એવું લાગી રહ્યું છે કે આ ગલી ૧૦મી સદી કરતા પણ વધુ જુની છે. વડનગરના બ્રાહ્મણશેરીમાં મળેલી સફળતા બાદ આ અંગે વડાપ્રધાનને પણ જાણ કરવામાં આવી હતી. હાલ વડનગરમાં ચાર જગ્યાએ પુરાતત્વ વિભાગ દ્વારા ઉત્ખનન ચાલી રહ્યું છે જેના થકી વડનગરના પેટાળમાં ઘરબાયેલા પ્રાચીન ઇતિહાસને ઉજાગર કરી શકાશે.